Mestská časť Košice-Staré Mesto, Hviezdoslavova 7, 040 34 Košice

Správa
o plnení uznesení z 6. riadneho rokovania Miestneho zastupiteľstva mestskej časti Košice-Staré Mesto
––––––––––––––––––––––––––––––––––––––––––––––––––––––––––––––––––––––––––

Určené:	rokovaniu Miestneho zastupiteľstva MČ KE SM dňa 12.3.2012

Predkladá:	Mgr. Karol Till
prednosta Miestneho úradu MČ KE SM

Návrh na uznesenie

Miestne zastupiteľstvo mestskej časti Košice-Staré Mesto

berie na vedomie

správu o plnení uznesení z 6. riadneho rokovania Miestneho zastupiteľstva mestskej časti Košice-Staré Mesto v predloženom znení.

Správa
o plnení uznesení z 6. riadneho rokovania Miestneho zastupiteľstva mestskej časti Košice-Staré Mesto

	Dňa 2.3.2012 bola vykonaná z úrovne prednostu Miestneho úradu mestskej časti Košice-Staré Mesto kontrola plnenia uznesení z 6. riadneho rokovania Miestneho zastupiteľstva mestskej časti Košice-Staré Mesto, pri ktorej bolo zistené nasledovne:

	Na rokovaní Miestneho zastupiteľstva mestskej časti Košice-Staré Mesto dňa 15. decembra 2011 bolo prijatých celkom 16 uznesení. Ide o uznesenia č. 82 – 97, z ktorých:

-	uzneseniami č. 82, 83, 84/1, 85, 90, 91, 92, 93, 94, 95, 96 miestne zastupiteľstvo predložené informácie a prerokované materiály vzalo na vedomie,
-	uzneseniami č. 84/2, 86, 88, 97/4 a 97/6 miestne zastupiteľstvo schválilo prerokované materiály,
-	uznesením č. 84/2 miestne zastupiteľstvo poverilo miestnu kontrolórku vykonaním kontrol v zmysle schváleného plánu kontrolnej činnosti na I. polrok 2012
-	uznesením č. 87/1 miestne zastupiteľstvo vzalo na vedomie vzdanie sa funkcie riaditeľa Múzea Vojtecha Löfflera
-	uznesením č. 89/1 miestne zastupiteľstvo doplnilo uznesenie č. 6/1 zo dňa 20.12.2010
-	uznesením č. 89/2 miestne zastupiteľstvo nezmenilo text bodu 2 uznesenia č. 6 zo dňa 20.12.2010
-	uznesením č. 89/3 miestne zastupiteľstvo určilo plat zástupcu starostu MČ KE SM od 1.1.2012
-	uzneseniami č. 97/1, 97/2, 97/3, 97/5 a 97/7 miestne zastupiteľstvo odporučilo mestu Košice vykonať zmeny vzťahov k nehnuteľnostiam

Na tomto rokovaní Miestne zastupiteľstvo mestskej časti Košice-Staré Mesto prijalo uznesenie č. 87/2, ktorým požiadalo starostu mestskej časti
a) vyhlásiť do 60 dní odo dňa konania 6. riadneho miestneho zastupiteľstva výberové konanie na obsadenie vedúceho zamestnanca Múzea Vojtecha Löfflera – uznesenie bolo splnené. Výberové konanie sa uskutočnilo 20. februára 2012 na Miestnom úrade mestskej časti Košice-Staré Mesto. Návrh na menovanie nového riaditeľa MVL je predložený na rokovanie miestneho zastupiteľstva dňa 12.3.2012.
b) aby do času nástupu nového vedúceho zamestnanca požiadal Mgr. Jozefa Gazdaga o vedenie Múzea Vojtecha Löfflera formou poverenia – uznesenie bolo splnené. Pracovný pomer s riaditeľom MVL Mgr. Jozefom Gazdagom k 31.12.2011 nebol ukončený.

Miestne zastupiteľstvo mestskej časti Košice-Staré Mesto prijalo uznesenie č. 84/1/2, ktorým boli uložené konkrétne úlohy prednostovi Miestneho úradu mestskej časti Košice-Staré Mesto nasledovne:
a) vypracovať dodatok k Zásadám poskytovania jednorazových dávok v hmotnej núdzi pre občanov s trvalým pobytom v mestskej časti v zmysle odporúčania miestnej kontrolórky
Uznesenie bolo splnené. Z úrovne mestskej časti Košice-Staré Mesto bol vypracovaný návrh na úpravu Zásad poskytovania jednorazových dávok v hmotnej núdzi, ktorý bol predložený na rokovanie komisie sociálnej a zdravotnej dňa 21.2.2012.

b) predložiť dodatok k citovaným zásadám na schválenie na nasledujúce riadne rokovanie miestneho zastupiteľstva. 
Uznesenie nebolo splnené. Komisia sociálno-zdravotná na svojom zasadnutí dňa 21.2.2012 prijala uznesenie v tomto znení: do marcového zasadnutia komisie pripraví každý člen komisie návrh úpravy Zásad poskytovania jednorazových dávok v hmotnej núdzi a Zásad poskytovania pomoci občanom v oblasti sociálnej pomoci. Na najbližšom stretnutí komisie sa tieto návrhy zapracujú do jedného celkového návrhu, ktorý bude predložený na májové zasadnutie miestnej rady a na najbližšie zasadnutie Miestneho zastupiteľstva. 

Nesplnené uznesenie z predchádzajúcich rokovaní miestneho zastupiteľstva, ktorými boli uložené konkrétne úlohy v konkrétnych termínoch, toho času nevykazujeme.